Վասիլիս Սպանուլիս

Վասիլիս Սպանուլիս (հուն.՝ Βασίλης Σπανούλης, ), հույն նախկին բասկետբոլիստ։ Մարզական կարիերայի մեծ մասն անցկացրել է Հունաստանի բասկետբոլի լիգայում և Բասկետբոլի Եվրալիգայում հանդես եկող «Օլիմպիակոս» ակումբում։ Խաղացել է խաղարկողի և հարձակվող պաշտպանի (այլ կերպ՝ կոմբոգարդ) դիրքերում։

Սպանուլիսը մասնագիտական կարիերան հաջողությամբ մեկնարկում է «Գիմնաստիկոս Լարիսսա» ակումբում։ 2002 թվականին նրան շնորհվում է Հունաստանի բասկետբոլի լիգայի լավագույն երիտասարդ բասկետբոլիստի մրցանակը։ Ցուցաբերած բարձրորակ խաղի շնորհիվ Սպանուլիսը տեղ է գտնում Աթենքի «Մարուսի» ակումբում։ 2004–2005 մրցաշրջանում Սպանուլիսն առաջնորդում է թիմը դեպի ազգային լիգայի եզրափակիչ և Եվրագավաթի 1/4 եզրափակիչ։ 2005 թվականին Սպանուլիսը պայմանագիր է կնքում հունական լավագույն ակումբներից մեկի՝ «Պանատինաիկոսի» հետ, որի կազմում արդեն դրոշմում է իր ուրույն տեղը Եվրալիգայում։ 2005–2006 մրցաշրջանում Սպանուլիսն առաջին անգամ դառնում է All-Euroleague խորհրդանշական հավաքականի անդամ։ 2006–2007 մրցաշրջանը Բասկետբոլի ազգային ասոցիացիայի (NBA) «Հյուստոն Ռոքեթս» ակումբի հետ անցկացնելուց հետո Սպանուլիսը կրկին վերադառնում է «Պանատինաիկոս»։ 2009 թվականին Սպանուլիսն իր թիմն առաջնորդում է դեպի Եվրալիգայի տիտղոսը, իսկ ինքը Սպանուլիսը ճանաչվում է «Եվրալիգայի եզրափակիչ քառյակի MVP»։ 2010 թվականի ամռանը Սպանուլիսը տեղ է գտնում «Օլիմպիակոսում», որի կազմում երկու տարի անընդմեջ 2012 և 2013 թվականներին Սպանուլիսը կրկին դառնում է Եվրալիգայի չեմպիոն և կրկին արժանանում եզրափակիչ քառյակի MVP-ի մրցանակին։

Սպանուլիսը Հունաստանի բասկետբոլի ազգային հավաքականի անդամ է, որի կազմում նվաճել է ոսկե և բրոնզե մեդալներ համապատասխանաբար 2005 և 2009 թվականների Եվրոպայի առաջնություններում, ինչպես նաև արծաթե մեդալ 2006 թվականի ՖԻԲԱ-ի աշխարհի առաջնությունում։

Ծանոթագրություններ

Արտաքին հղումներ 
 Պաշտոնական բլոգ  
 Կենսագրությունը NBA.com կայքում
 Euroleague.net էջը
 Eurobasket.com էջը

1982 ծնունդներ
Հույն բասկետբոլիստներ